Errenteriako parrokia elizako erretaula nagusia

Andre Mariaren Jasokundearen elizako erretaula nagusia artelan neoklasikoa da, Errenteriako parrokia elizako erretaula nagusia. Erretaula eta tenplua erabat egokitzen zaizkio elkarri, eskemaren diseinua bakuna eta argia da, ondo egokiturik kanon klasikoei; eskultura ere oso kalitate handikoa, egitura horri ondo moldatua. Erretaula, beraz, koherentzia handiko multzoa da eta Euskal Herriko erretaulagintza neoklasikoaren onenetarikoa da.

 Ezaugarriak 
Francisco Azurmendik egin zuen 1777-1784. urteetan Ventura Rodríguezen trazari jarraituz Vazquez & Muro (2016). 60-65 or.. Oinplano kurboa du, ahurra, eta absidearen murru erdizirkularrari egokitzen zaio. Gorputz bakarra eta errematea ditu, eta idulki handien gaineko zutabe korintiar pareatu erraldoiek antolatzen dute gorputz bakarra. Zutabeek taulamenduari eusten diote, eta taulamendua erdiko kalean atzeraematen da. Erdiko kalean erdi-puntuko nitxoa irekitzen da eta bertan titularraren irudia dago. Pilastra artekatu pareatuek eusten diote frontoi kurbodun taulamenduari, eta azken hori muturretako pilastren gainean hausten da. Frontoiaren errematean boladun akroterak daude izkinetan; usoa eta izpi distiratsuak gailurrean.

Erretaula osatzen da zurezko eta marmolezko sagrario exentu batez, hiru harmailatako basamentu baten gainean dagoena. Erretaula horrek oinarrian sekzio biribila du, eta pilastra artekatuen aurrean lau zutabe. Pilastrek errematean hegodun irudiak dituzte eta kiribilduen gaineko koroak barruan dosel eta kortinadun edikulua du.

 Eskulturak 
Erretaulan nabarmentzen diren eskultura zuriak iztukuzkoak dira eta Alfonso Bergazek eginak. 

Erretaulako eskultura nagusia, Andre Mariarena da. Ama Birjinaren Jasokundea irudikatzen duen irudia erretaularen nitxo bakarrean dago. 

Errematearen aldean Hirutasun Guztiz santua dago, albo bietan aingeru bana, eta beste bi aingeru nitxoaren edo hormakonkaren gainean daude eta horren barruan titularra dago. Hauek ere Bergazek zizelkatuak.

 Erreferentziak 

 Biblliografia 
 Vazquez Escudero, Elena; Muro Arriet, Koro (2016). Nuestra Señora de la Asunción de Rentería. Errenteriako Udala.

 Kanpo estekak 

Kategoria:Neoklasizismoa Euskal Herrian
Kategoria:Neoklasizismoko eskulturak
Kategoria:Errenteriako parrokia eliza
Kategoria:Euskal Herriko erretaula nagusiak